ลุ้นไทยแลนด์4.0ดันจีดีพี5%
ธนาคารโลกเชื่อมั่นหลังปฏิรูปเศรษฐกิจไทยตามแผนไทยแลนด์ 4.0&nbsp; มีโอกาสกลับมาโตเต็มศักยภาพที่ 4-5% แต่ยังมีความเสี่ยงจาก 2 ปัจจัย
6 ต.ค. 2559

ธนาคารโลกเชื่อมั่นหลังปฏิรูปเศรษฐกิจไทยตามแผนไทยแลนด์ 4.0  มีโอกาสกลับมาโตเต็มศักยภาพที่ 4-5% แต่ยังมีความเสี่ยงจาก 2 ปัจจัย
นายเกียรติพงศ์ อริยปรัชญา นักเศรษฐศาสตร์อาวุโส ธนาคารโลก ประจำสำนักงานประเทศไทย เปิดเผยรายงานของธนาคารโลกที่คาดการณ์เศรษฐกิจของประเทศกำลังพัฒนาในภูมิภาคเอเชียตะวันออกและไทยว่า หากประเทศไทยมีการปฏิรูปเศรษฐกิจได้สำเร็จตามแผนเป็นไทยแลนด์ 4.0 เศรษฐกิจก็มีโอกาสที่จะกลับมาเติบโตเต็มศักยภาพที่ระดับ 4-5% ได้ หลังจากช่วง 10 ปีที่ผ่านมาอัตราการเติบโตชะลอลงมาอย่างต่อเนื่อง และปัจจุบันสามารถโตได้เต็มที่หรือเต็มศักยภาพที่ประมาณ 3.5%
ทั้งนี้ แรงขับเคลื่อนเศรษฐกิจไทยจะไม่ใช่การส่งออกต่อไปแล้ว แต่จะมาจากการลงทุนและการบริโภคภายในประเทศเพียงแต่ตอนนี้ยังไม่ฟื้น และการเพิ่มผลิตภาพรวมของประเทศได้ดีขึ้น เพราะต่อไปไทยแลนด์ 4.0 จะมาช่วยเพิ่มผลิตภาพรวมเพิ่มทักษะแรงงาน การศึกษาดีขึ้น ซึ่งมีผลทำให้ทำธุรกิจได้ง่ายขึ้น คล่องตัวขึ้น จากที่ไทยมีจำนวนแรงงานน้อยลงจากการเข้าสู่สังคมผู้สูงอายุ การนำเทคโนโลยีมาใช้มากขึ้นจะช่วยชดเชยแรงงานที่ลดลงไป และช่วยเพิ่มผลิตภาพรวมของประเทศทำได้ดีขึ้นด้วยจากปัจจุบันอยู่ที่ 1.8% ลดลงจากอดีตที่เคยอยู่ที่ 2%
นายเกียรติพงศ์ กล่าวว่า ถึงแม้เศรษฐกิจไทยจะมีแนวโน้มเติบโตได้ดีขึ้น แต่ยังมีความเสี่ยงที่จะมากระทบการเติบโตได้จากปัจจัยสำคัญหลัก 2 ด้าน คือปัจจัยเสี่ยงจากเสถียรภาพการเมืองในประเทศ หากประชาชนไม่พอใจกับการเดินหน้าปฏิรูปทางเมือง หรือมีการเลื่อนการปฏิรูปออกไป ภายใต้สถานการณ์ดังกล่าวอาจเกิดความไม่แน่นอนทางการเมือง ทำให้การใช้จ่ายภาครัฐถูกเลื่อนออกไป และส่งผลต่อความเชื่อมั่นของผู้บริโภคและนักลงทุนได้
อย่างไรก็ดี การผ่านประชามติรับร่างรัฐธรรมนูญและรัฐบาลยืนยันการเลือกตั้งในปี 2560 ก็ช่วยลดความเสี่ยงเรื่องนี้ไปได้บ้าง
นอกจากนี้ ยังมีปัจจัยอีกด้านคือ การขาดเสถียรภาพทางการเงินของจีน ซึ่งทำให้บรรษัทมีหนี้สินสูงขึ้นและอาจผิดนัดชำระหนี้และการปรับตัวของจีน จากเดิมที่โตจากการส่งออกมาเติบโตจากภายในประเทศ ทำให้ปีนี้จีนจะโตช้าลงมาอยู่ที่ 6.7% ในปีนี้ และ 6.5% ปีหน้า ซึ่งการชะลอลงของเศรษฐกิจจีนมีส่วนทำให้การค้าและการไหลเข้ามาของเงินลงทุนของไทยชะลอไปบ้าง เพราะไทยมีการส่งออกไปจีนถึง 12% ของการส่งออกทั้งหมด และเงินลงทุนจากจีนมาไทย 8% ของเอฟดีไอทั้งหมด